Eskom se kredietgradering afgegradeerArgieffoto: GCIS Eskom het Vrydag gesê hy neem met spyt kennis van Standard & Poor’s se aankondiging om die maatskappy se langtermyn korporatiewe kredietgradering na rommel- oftewel nie-beleggingstatus af te gradeer. Die kredietgraderingsagentskap het Eskom se status afwaarts aangepas van BB na hoë risiko (BB+). S&P het gesê hy hou ook die vooruitsig vir Eskom se skuld op negatief. Standard & Poor’s het gesê die besluit word toegeskryf aan toenemende finansiële druk wat deur Eskom in die gesig gestaar word weens die onduidelikheid oor tariewe as gevolg van die voortslepende hofsaak teen die Nasionale Energiereguleerder van Suid-Afrika (Nersa). S&P het ook sy kommer uitgespreek oor onsekerheid oor die regering se besluit om die bestaande R350 miljard “raamwerk”-ooreenkoms se beskikbaarheidsperiode te verleng wat volgende jaar Maart tot ŉ einde sou kom. Anoj Singh, hoof finansiële beampte van Eskom, het egter gesê die kragvoorsiener is vol vertroue dat die huidige proses, om die GFA se beskikbaarheid te verleng, die graderingsagentskap se beswaar sal aanspreek. Singh het gesê Eskom het finansiering van 86% vir die periode verseker en glo dat dit as versagting sal dien vir enige likiditeitsrisiko’s. “Dit is duidelik uit die aankondiging dat regulatoriese en tariefsekerheid noodsaaklik is vir Eskom se finansiële volhoubaarheid. Dit is dus noodsaaklik dat die voortslepende hofsaak teen Nersa tot ŉ einde moet kom om ŉ behoorlike tariefregime te bepaal,” het Singh gesê. Hy het dit benadruk dat die afgradering nie ŉ materiële impak op Eskom se finansieringsplanne vir die finansiële jaar, wat op 31 Maart 2017 eindig, sal hê nie. Fitch-graderingsagentskap het intussen Suid-Afrika se vooruitsig van stabiel na negatief gewysig as gevolg van politieke risiko’s en beleidsonsekerheid binne die regering, binnegevegte in die ANC en swak ekonomiese groei.